text: На 26 ноември 2013 г. (вторник) от 9.15 часа в Конферентната зала на ВКС в Съдебната палата Фондация за развитие на правосъдието ще проведе конференция ,,Финансова и стопанска престъпност: предизвикателства и отговори“ в рамките на проект ,,Върховенството на закона в отговор на финансовата и стопанската престъпност“, изпълняван през 2013 г. с подкрепата на Правната програма на Фондация ,,Конрад Аденауер“. Целта на конференцията е да подпомогне професионалния разговор между представителите на държавното обвинение, съда и адвокатурата по прилагането на наказателния закон в сферата на престъпленията против стопанството и против финансовата система. Ще бъдат представени актуални изследвания в областта на българската и чуждестранната съдебна практика по дела за данъчни престъпления, изпиране на пари, безстопанственост, длъжностни престъпления и други, включително представяне и анализ на престъпни схеми, спорове в съдебната практика и практиката на съда на ЕС. Изследванията са проведени върху повече от 450 подбрани приключили наказателни производства у нас за периода 1990-2013 г. и целия обем от близо 600 отновими решения на Съда на ЕС. Методиката на изследванията включва комплексни гражданскоправни и наказателноправни анализи, анализ на динамиката на финансовата и стопанската престъпност успоредно с процеси в законодателството, съдебната практика, икономиката и политическото управлениена държавата и нейната интеграция към ЕС, икономически ефекти на престъпни схеми, разграничения между приложимите наказателноправни квалификации. Екипът на изследването изказва благодарност на всички български съдии и прокурори от всички нива на съдебната власт, които подпомогнаха анализите с предоставяне на достъп до съдебни дела, участие в работни срещи и предварителни обсъждания на междинните резултати, което обогати практическата насоченост на изследванията и повиши тяхната изчерпателност. На 06 юни 2013 г. Фондация за развитие на правосъдието проведе кръгла маса ,,Съдебната психиатрична и психологична експертиза: стандарти и практики” в Конферентната зала на ВКС в Съдебната палата между 9.00 – 13.00 часа. Събитието се проведе в рамките на дългосрочния проект на Фондацията ,,Съдебната власт между правото и фактите”, който включва серия изследвания на актуални проблеми на българската съдебна власт. През 2012 г. в негово изпълнение беше осъществено и публично представено изследването ,,Реформеният експеримент: поглед към човека в съдебната власт“. Проектът се изпълнява без финансова подкрепа, мотивиран от професионалната съпричастност на екипа на ФРП към реформените усилия на българските магистрати. На кръглата маса бяха представени резултати от представително проучване сред съдии и прокурори на практиките по прилагане на съдебната експертиза на човешкото поведение, проведено през пролетта на 2013 г. със съдействието на професионалните сдружения на магистратите и органите на съдебната власт. В кръглата маса участваха действащи магистрати, вещи лица, представители на професионални правни организации, изследователски центрове, правозащитни сдружения, експерти от изпълнителната и законодателната власт. Целта на събитието бе да съдейства за достигане до модерни решения за развиване на съдебната експертиза в реална помощ на правосъдието. Фондацията благодари на Върховния касационен съд за любезното гостоприемство на кръглата маса! През февруари 2013 г. Фондация за развитие на правосъдието съвместно с професионалния сайт за правни изследвания ChallengingTheLaw стартира тригодишен проект ,,Модерни правни решения: право и етика в националните биополитики“(резюме на проекта). Проектът е насочен към повишаване на ефективността на националните здравни и биополитики чрез обезпечаването им с основани на знание правно-етични решения. Изпълнението му допринася за консолидирането на биоправноетичен сектор за активно развиване на интердисциплинарни научни знания. Към проекта са привлечени водещи специалисти по биоправо, биомедицина и биоетика, под чието научно ръководство се развиват модерни научни интердисциплинарни изследвания на конкурсен принцип и въз основа на иновативни изследователски методологии. Фокусът на проекта е провеждането на първи по рода си годишни национални конференции, на които ще бъдат представени научни изследвания. До 10 септември 2013 г. ФРП набира доклади по биоправни и биоетични въпроси в следните области, свързани със социалното, етичното и юридическото значение на биологичната природа на човека и нейното отражение върху личността: - разпознаване и защита на човешкия живот (право на аборт, правен статус на заченатия в утробата на бременната жена, както и на замразените зародиши, създадени in vitro), - форми на асистирана репродукция (достъп до асистирана репродукция, заместващо майчинство, послесмъртна репродукция), - граници на юридическата власт върху човешкото тяло (етична оправданост и юридическа допустимост на телесните модификации, донорството, промяна на гражданския пол), - въпроси на лечението и подобрението (етични и правни проблеми на болестта, форми на евгениката, въздействие на биоинформационните технологии върху понятието за човешко и правните гаранции срещу злоупотреби); - етични и правни проблеми на смъртта (правно значение на персистиращо вегитативно състояние, понятие за мозъчна смърт, “за”, “против” и “вместо” евтаназията, възможни въздействия върху мъртвото човешко тяло) и още много други. След селекция от Редакционен съвет най-добрите научни доклади ще бъдат представени на Първата национална конференция под надслов ,,ТЯЛО И ДОСТОЙНСТВО“ в София на 18-19 октомври 2013 г. Проектът се подкрепя от магистърска програма ,,Интегративна биоетика“ на Философския факултет на СУ ,,Св. Климент Охридски“. Важни срокове и документи: до 30 юли 2013 г.: подаване на Заявление за участие по образец на и-мейл адрес: bioconferencebg (at) gmail.com до 10 септември 2013 г.: предаване на научния доклад на и-мейл адрес: bioconferencebg (at) gmail.com. За контакти: bioconferencebg (at) gmail.com Фондацията за развитие на правосъдието се присъединява към Декларация на Централния съвет на Съюза на юристите в България, приета на 29 ноември 2012 г. В Декларацията се казва: ,,Централният съвет на Съюза на юристите в България намира, че извършените избори от Народното събрание за членове на Висш съдебен съвет от парламентарната квота и за конституционни съдии са проведени в условията на публична, но непрозрачна процедура без критерии при номинациите и в нарушение на собствените правила, приети от Парламента. Считаме, че предстоящият избор на Главен прокурор и бъдещите на административни ръководители в съдебната власт трябва да се извършват в съответствие с изискванията на Конституцията и Закона за съдебната власт като изискуемите нравствени и професионални качества на кандидатите да се обсъждат всестранно, публично и прозрачно, в това число и отношението им към решенията срещу България, постановени от Европейския съд по правата на човека в Страсбург. Процедурата трябва да бъде проведена така, че след финализирането й да няма никакви съмнения в качествата на избраните.“ На 10 октомври 2012 г. в Националния институт на правосъдието Фондация за развитие на правосъдието ще проведе научен семинар на тема: ,,Правата на човека като пациент”. На него ще бъдат представени актуални изследвания по следните теми: 1. Предварителни указания на пациента за бъдещо лечение. Етични и правни въпроси, възникващи във връзка с предварително дадените от пациента инструкции (указания) относно начина на провеждане на неговото лечение в бъдещи ситуации, при който поради здравословното си състояние той няма да може да изрази валидно информирано съгласие (например, пациенти в терминален стадий на заболяването им или болни от болестта на Алцхаймер). РЕЗЮМЕ (д-р Валентина Кънева, Ръководител на МП ,,Интегративна биоетика”, СУ) 2. Здравно представителство. Анализ на уредените в действащото законодателство случаи на законово и съдебно представителство, осъществявано от името и за сметка на пациента по повод провежданото спрямо него лечение; коментар на доброволното представителство при даването на съгласие за лечение и на т. нар. пълномощно за здравни грижи, както и съотношението му с предварително дадените от пациента указания за бъдещо лечение. РЕЗЮМЕ (д-р Стоян Ставру, експерт по медицинско и биоправо, ФРП) 3. За границите на менталния капацитет и избора на индивида. Границите на психичната норма, при която априорно се приема, че индивидът има капацитет да прави свободен избор; условни нива на психична инкапацитивност при различните психични разстройства, които в различна степен препятстват избора на пациента; коментар на института на информираното съгласие по Закона за здравето. РЕЗЮМЕ (доц. Владимир Велинов, дм, експерт по съдебна психиатрия, ФРП) 4. Правните граници на здравната свобода. Анализ на съдебната практика, относима към правата на пациента в последното поколение права на човека и тяхната роля за запазване и развиване на човешката личност. Водещите анализи са съсредоточени върху действащото българско законодателство и международна практика и са извършени от тесни специалисти в материята без финансова подкрепа. Целта на семинара е да постави началото на задълбочен професионален и обществен разговор по описаните теми, които са слабо известни в теорията и практиката и традиционно пренебрегвани от държавните политики по защита на правата на човека. На първата годишнина от учредяването си — 11 май 2012 г. — Фондацията за развитие на правосъдието представи първите анализи върху изследването ,,Реформеният експеримент: поглед към човека в съдебната власт“, което бе осъществено през март-април с участието на близо 1000 магистрати от цялата страна в рамките на изследователския проект ,,Съдебната власт между правото и фактите“. Проектът не се финансира и се изпълнява от екипа на Фондацията като доброволна инициатива в подкрепа на реформата в съдебната власт. Резултатите бяха представени на конференция, проведена в Конферентната зала на Върховния касационен съд в Съдебната палата в София, с участието на НП посланика на Кралство Нидерландия в България Карел ван Кестерен, високопоставени представители на посолствата на Германия и Франция (съответно министър-съветник Рейнхард Крап и първи съветник Мариан Каре), председателя на Съюза на юристите в България Владислав Славов, представители на Делегацията на Европейската комисия, на Главния прокурор, Съюза на съдиите, Асоциацията на прокурорите, Камарата на следователите, конституционни съдии, съдии и прокурори от всички нива на системата в София, отделни изследователи от БАН и университетите в София, представители на неправителствени организации. На конференцията бяха обсъждани теми, свързани с действието на конституционния модел на съдебната власт, степента на интегрираност на българската правосъдна система в европейската, процесите на изграждане на професионална идентичност в гилдиите на съдиите и прокурорите, кариерното израстване на магистратите, управленски и кадрови практики на ВСС, развитието на зависимости в системата, предложения за структурна и функционална реформа и др. Предстои първите анализи на данните да бъдат публикувани в бр.3 на сп. Теза, издавано от Асоциацията на прокурорите в България, и бр. 2 на сп. Съдийски вестник, издаван от Съюза на съдиите в България. Фондацията за развитие на правосъдието благодари на Председателя на Върховния касационен съд за домакинството на конференцията, а на българските магистрати, техните професионални сдружения и Главния прокурор – за подкрепата и доверието при провеждане на изследването. Пълният текст на изследването можете да изтеглите оттук: На 01.май.2012 г. екип на ФРП завърши правно-социологическо и правно-психологическо изследване на преживяванията за независимост на българските съдии и прокурори и ефектите, които усилията за съдебна реформа оказват върху професионалната идентичност на техните съсловия – ,,Реформеният експеримент: поглед към човека в съдебната власт“. То се проведе през март-април 2012 г. и в него се включиха близо 1000 магистрати от цялата страна и всички нива на системата на съдилищата и прокуратурата. Такова изследване се прави за първи път в България и се основава на методите на социално-психологическо динамично профилиране, диагностика на ефектите от външни въздействия (вкл. реформа), структурен анализ на групови идентичности с очертаване на дългосрочни процеси и актуално динамично състояние на професионалните общности и извеждане на прогнози за развитието на процесите. Резултатите от изследването ще бъдат представени на 11 май 2012 г. (точно година след учредяването на Фондацията) на конференция в Конферентната зала на ВКС в Съдебната палата (ПРОГРАМА НА КОНФЕРЕНЦИЯТА). Изследването се осъществява в рамките на изследователски проект ,,Съдебната власт между правото и фактите”, който Фондация за развитие на правосъдието стартира през март 2012 г. и който си поставя за цел да изясни различията между нормативноустановения и фактически действащия модел на съдебна власт в България. Стремежът е да бъде очертан потенциалът на системата за ефективно структурно и функционално развитие в подкрепа на професионалните усилия на магистратите за качествено правосъдие. Проектът се осъществява без финансова подкрепа, мотивиран от убеждението на екипа в неговата полезност за разумния разговор за съдебна реформа. ФРП и екипът на изследването изразяват признателността си към: Главния прокурор на Република България; Административните ръководители на всички съдилища и прокуратури, които бяха обхванати от изследването, и техните административни екипи; Асоциацията на прокурорите в България; Съюза на съдиите в България и по отделно към неговите териториални звена; както и към множество отделни съдии, прокурори и служители в съдебната система за активното и всеотдайно организационно съдействие при провеждането на изследването. Особена благодарност за доверието и подкрепата дължим на всичките български съдии и прокурори, които откликнаха на молбата да се включат в изследването въпреки натовареността си и въпреки поставения им кратък срок за отговор. Екипът благодари на Председателя на ВКС за домакинството на конференцията. Екип на изследването: Петя Попова, координатор Веселин Райков, Иво Емануилов, Снежана Тодорова (техническо обработване на данните) Десислава Михайлова (аналитично обработване на данните и социологичен анализ) Петя Попова (психологичен и интерпретативен анализ) д-р Ива Пушкарова (правен и интерпретативен анализ) д-р Стоян Ставру, доц. Владимир Велинов, дм, Георги Кирилов (консултация на интерпретативните анализи) През март 2012 г. Фондация за развитие на правосъдието стартира мащабно изследване ,,Съдебната власт между правото и фактите”. Неговата основна цел е да съдейства разговорът за проблемите на съдебната власт да се води обективно, разумно и отговорно, с познание за реалните процеси в правосъдието и правораздаването и чувствителност към позициите на професионалните общности в системата. Изследването включва три относително самостоятелни елемента: 1. правно-социологическо и психологическо изследване на влиянието на опитите за реформа на съдебната власт върху професионалните нагласи, преживявания и идентичност на магистратите. То се осъществява чрез метода на анонимния въпросник сред представителна извадка от българските съдии, прокурори и следователи от цялата страна и всички етажи на системата. 2. кратко изследване на атестационната практика на ВСС. Целта му е да очертае нормативните празноти и евентуални отклонения на тази практика от нормативната рамка на атестацията. 3. кратко изследване на институционалното развитие на ВСС. Целта му е да установи фактическия модел на функциониране на органа както в зависимост от динамиката на нормативната уредба, така и независимо от нея. Резултатите от тези изследвания ще бъдат представени на конференция в началото на май 2012 г. и ще бъдат предмет на аналитични публикации на сайта. Изследването се провежда без финансова подкрепа, мотивирано от убедеността на екипа в неговата полезност и професионалната съпричастност на експертите на Фондацията към реформените усилия на съдебната власт. На заседание на Настоятелството на Фондацията за развитие на правосъдието, проведено на 16.02.2012 г., Настоятелството прие Устройствен акт на Фондацията и извърши промени в структурата й, насочени към оптимизиране на управленската функция. Настоятелството прие Стратегически план за развитие на организацията за следващите три години и План за изпълнението му за 2012 г. Настоятелството подкрепи решението на Председателя на Фондацията д-р Ива Пушкарова да делегира правомощия на Председател към втория член на УС, отговорен за управлението на екипите и връзките с обществеността. Така се създаде фигурата на заместник-председател, който може самостоятелно да осъществява функциите на председателя. Тази отговорност бе поета от Петя Попова. Бяха извършени промени в числеността на Настоятелството, която се установи на седем члена. Те бяха избрани измежду експертите, които тясно се ангажират с изпълнението на Плана за изпълнение на Стратегията за 2012 г. На 16.12.2011 г. в Конферентната зала на Върховния касационен съд в Съдебната палата в София Фондация за развитие на правосъдието проведе съвместно с Асоциацията на прокурорите в България кръгла маса на тема: Наказателноправна защита на публичните финанси. Конкретният повод за събитието беше тенденцията към България да бъдат отправяни критики за неуспехи в противодействието срещу изпирането на пари. Целта на кръглата маса бе да постави началото на професионален разговор по проблемите, които наказателното правораздаване среща при прилагане на Наказателния кодекс срещу престъпления, свързани с източване на бюджетни средства и еврофондове, престъпни нарушения на режима на обществените поръчки, престъпления в стопанската сфера, длъжностни престъпления и други посегателства, обхващани от широкото понятие за икономическа престъпност. В обсъждането участваха водещи изследователи на организираната престъпност и европейската интеграционна политика в наказателния сектор, съдии от Конституционния съд, прокурори от всички нива на прокуратурата в София, съдии от Върховния касационен съд и Софийския апелативен съд, следователи от Националната следствена служба, разследващи журналисти, представители на правозащитни и изследователски организации, сред които експерти на Съюза на юристите в България, Фондация ,,Български адвокати за правата на човека“, Центъра за либерални стратегии, Асоциация ,,Прозрачност без граници“, Националния съюз на юрисконсултите, Българска академия на науките, както и на на Посолството на Република Германия. От особено значение бе участието на членове на работната група за изработване на проект за нов Наказателен кодекс към Министерството на правосъдието. На кръглата маса бяха представени обобщени резултати от сравнително изследване на нормативните празноти в Наказателния кодекс в сферата на икономическата престъпност, влиянието на съдебната практика върху приложното поле на действащи наказателни разпоредби, особености на механизма на престъпното манипулиране на обществените поръчки, основни въпроси на защитата на финансовите интереси на Европейския съюз, както и практически затруднения в противодействието срещу отделни престъпления против собствеността и против кредиторите. Някои от основните изводи очертаха липса на съществена разлика между българския наказателен закон и наказателните кодекси в държавите от ЕС, включително по въпросите на защитата на еврофондовете. С направените основни изказвания можете да се запознаете тук: Нормативни празноти в наказателноправната реакция срещу финансовата престъпност (д-р Ива Пушкарова, специалист по наказателноправните въпроси на организираната престъпност, Фондация за развитие на правосъдието) – Презентация; Звуков файл. Нормативни празноти, създадени от стеснителна съдебна практика (Сава Петров, прокурор, командирован във ВКП, Ръководител на Сектор ,,Криминологични изследвания“, Асоциация на прокурорите в България) – Звуков файл. Проблеми на наказателноправната защита на режима на обществените поръчки (Божидар Джамбазов, зам.-градски прокурор на София) - Резюме; Звуков файл. Д-р Христо Христев от Фондация за развитие на правосъдието представи обобщените изводи от свое изследване върху защитата на финансовите интереси на ЕС, чиято първа част е публикувана в сп. Теза, бр. 1/2011 г., а Радка Стоянова постави на обсъждане проблемни формулировки на състави на присвоителни престъпления и престъпления против кредиторите. Екипът на Фондацията продължава своите анализи и изследвания върху проблемите на икономическата престъпност, планирани да приключат през втората половина на 2012 г. Фондацията благодари на Върховния касационен съд за домакинството на кръглата маса!


source: fineweb

text: Хей, Здравей ! Каква игра ще ти се падне да играеш днес за Соник ? Играта, която произволно избра нашият сайт за теб е : Игри за Sonic, забавни игри със Соник за деца. Играй всички нови игри за Соник в най-голямата колекция Sonic igri ! Игри за деца, Игри за момичета, Игри с мотори, бързи коли и камиони, Гримиране, подреждане, обличане на кукли и рисуване онлайн. Играйте нови и забавни детски игри всеки ден, игри със записване на скорост ! За още игри с любими герои и звезди вижте другите категории. Моля, преди да играете прочетете инструкциите в самите игри ! Моля, прочетете упътването за извикване на нова игра от "За сайта" ! Copyright © 2009 - Много Соник игри, забавни Sonic igri за деца и Super Sonic games


text: Кръвотечение наричаме излизането на кръв от кръвоносните съдове при нарушаване целостта на стените им. Видове хеморагия.Кръвотечение Кръвотеченията се делят на травматични, получени от травматична повреда на съдовата стена, и нетравматични вследствие патологични промени в съдовата стена (новообразувания, възпаления и др.). Травматичните кръвотечения се делят на първични и вторични. Първичните са резултат на разкъсване на съда и настъпват веднага с нараняването, докато вторичните настъпват известно време след нараняването. Причини за хеморагия Причините за такива кръвотечения са различни: откъсване на тромб, запушващ кръвоносния съд, увеличено кръвно налягане или размекване на тромб от развиваща се гнойна инфекция, разкъсване на стените на кръвоносния съд от остри костни фрагменти или чужди тела и др. Видове хеморагия по място на изливане на кръвта По мястото на изливането на кръвта кръвотеченията се делят на външни - при тях кръвта се излива навън през дефект на кожата, и вътрешни - кръвта се излива в тъканите или в телесните кухини. В зависимост от това в коя кухина се излива кръвта се различават: хемоперитонеум - кръвоизлив в коремната кухина, хемоторакс - в гръдната кухина, хемоперикардиум - в перикардиалната торбичка, хемоартрозис - в ставната кухина, хемоптое - кръвохрачене, хематемезис - кръвоповръщане, хематурия - отделяне на кръв в урината.


text: Искаш да изглеждаш страхотно през бременността? Всъщност е много лесно. Нужно ти е само разнообразно, балансирано и здравословно меню. Физическо развитие На тази възраст детето трябва да прибавя към теглото си по 300 грама месечно и да увеличава ръста си с един сантиметър. На десет месеца момчетата са със средно тегло 9240 грама и ръст 73,6, а момичетата съответно - 8890 грама и 71,8 см. Имунизации В десети месец детето няма задължителни имунизации. Но, ако поради определени причини имунизациите не са завършени, може да се направят в този месец. Профилактика Профилактиката с витамин D при деца с незатворена фонтанела продъжава. На тази възраст децата вече са по-устойчиви - може да се извеждат навън и при по-ниски температури. Когато температурите са под 0 градуса обаче, не бива да се правят разходки. Гимнастиката и масажите след къпане са ежедневие за бебето в 10-ти месец. Нервно-психическо развитие Детето умее да стои изправено, като се държи здраво за неподвижна опора и по този начин свободно пристъпва из кошарката или креватчето. Водено за ръчички от майката вече ходи по-уверено. Радва се при игра на криеница с възрастни. Определено показва своето отношение към различни хора. Изпълнява поръчки: подава играчки или познати предмети след назоваване или показване. С удоволствие маха с ръчички за довиждане или здравей. Заиграва се за дълго с играчки по различен начин. Например чука кубчета едно в друго. С удоволствие търси и показва предмет, за който го питат. Хранене В десетия месец децата все още се хранят пет пъти. Част от тях се отказват от първото сутрешно мляко, други спират с вечерното. В тези случаи трябва поне един път за деня да се даде мляко. Количеството храна на прием трябва да е 200-220 мл. Примерно меню за 10-месечно бебе 6:30 ч.: Кърма или адаптирано мляко - 200-220 мл 10:00 ч.: Попара със сирене, масло и чай. Може да се разнообрази с кус- кус с адаптирано мляко или макарони със сирене и масло 11:00 ч.: Плодов сок или плодово пюре до 100-150 мл. 13:30 ч.: Бульон с или без месо - 20-30 мл. Зеленчуковото пюре с месо се редува през ден със зеленчуково пюре без месо. Три пъти в седмицата се добавя по половин жълтък към безмесното пюре. 17:00 ч.: Редува се млечна каша с млечно-плодов кисел. 1 път в седмицата може и грис с адаптирано мляко 20:30 ч.: Кърма или адаптирано мляко, към което може да се добавят 1- 2 обикновени бисквити


text: Отличен (6) за сина на Тони Стораро Освен суперуспешните си хитове и все по-нарастващата си популярност Тони Стораро има още един повод за радост. Големият му син, Фики бе приет в Националното музикално училище "Любомир Пипков" с профил Поп и джаз пеене, при това с пълна шестица. Топ звездата на "Diapason Records" е особено щастлив от факта, че синът му сам се е насочил към музиката. "Оставил съм и двете си деца да изберат своя път в живота. Не съм ги потиквал по никакъв начин да се ориентират към пеенето, но и двамата искат да се занимават с музика. Разбира се, изцяло подкрепям избора им" - категоричен е Човека-глас. Фики, който явно е наследил дарбата на баща си, изобщо не е имал колебания относно това в какво училище да кандидатства. Големият син на Тони Стораро сам взел решенето да се яви на изпити след 8 клас в Националното музикалното училище "Любомир Пипков" в София. Вокалните му умения били оценени високо и той бил приет с пълно (6) в профил Поп и джаз пеене. Звездният му баща не крие радостта си от успехите на своя наследник. "Много съм щастлив, че той избра да се занимава с пеене, защото наистина има талант. Не го казвам, защото е мой син, а защото наистина е така и фактът, че на тези трудни изпити е получил най-високата възможна оценка е показателен" - не крие гордостта си изпълнителят на "2-те сладурани". Певецът на годината предвещава бляскаво бъдеще на наследника си Фики, макар едва сега да прави първите си професионални стъпки. "Най-доброто пожелание, което мога да отправя към него, е да задмине моите успехи" - каза още Тони Стораро. Топзвездата на "Diapason Records" признава, че в скоро време може и да изненадат публиката с един семеен дует.


text: Grajdanina Nedev “еБългария 2012 – военен обзор” Тази статия няма да има формата на хронологично проследяване на всяко събитие от военните действия на еБългария през 2012г. Не за битки, победи и славни пълководци ще стане дума в следващите редове. Преди да започнем искам да изясним две понятия: Войната представлява организиран насилствен конфликт, който се характеризира с изключителна агресия, сътресения в обществото и приспособяването към него. Гражданската война е война, в която враждуващите страни принадлежат на една и съща държава. еРепублик е витуален свят, предоставящ възможността да помечтаем какво може да бъде. Интернет платформата ни дава възможност да разпределяме усилията си в три направления, модула – политически, военен и новинарски. Явно е, че военният е водещ. Воденето на война е трудно и коства много. Воденето на дълга война опустошително и коства всичко. еБългария никога не е отхвърляла предизвикателството, но има и характерна черта във воденето на войните ни. Докато еБългария води войни с чужди държави, в самата еБългария се вихри гражданска война. Ще се съгласите, че по-страшно няма. Светлина обаче има винаги. Не бихме могли например да не признаем, че българските войници са невероятно всеотдайни и дисциплинирани във фазите на войната. еБългария винаги се е изправяла, готова и жадна за победи. Боен дух? Няма непобедима армия, но има несломяем дух, български дух. За подготвеността на българската армия за сегашната война, при недостиг на елементарни неща като пари, оръжия и най-вече армия. И най-вече - за липсата на тежка артилерия, въпреки ясно заявеното намерение на президента и на главното командване да превземем еГърция. Ама на, виновни са пак разни скапани български политици, един от които го осенила даже щурата идея, че "пътят за успеха минава през еГърция". И нещата се оплескали. Българските войници са пратени от своите генерали едва ли не на заколение Без храна, дори боеприпасите свършват. Започва деморализация, а поражението ще възпрепятства сключването на бърз и изгоден за България мир. Първата голяма грешка във войната. Причината? Амбицията на президента и подкрепящите го, българската армия победоносно да влезе в еГърция и оттам вече да отправят поглед към Турция. Спирам дотук, защото подобни глупотевини продължават и до днес да витаят из обществения дебат. Което със сигурност не говори добре нито за нас, нито за българската еПолитика и еОбщество като цяло. Лично аз искрено недоумявам за едно: какво и до ден днешен продължава да ни боде в очите, та да не можем да отделим зърното от плявата? Когато се говори за войни и последвали анализи и оценки, не мога да пренебрегна най-важната книга за водене на войни. “Библията” на войната, която е прочетена от всеки успял пълководец в историята на човечеството ми се струва добър край... или начало? "Сун-Дзъ каза: Изкуството на войната е от жизнена важност за държавата. То е въпрос на живот и смърт, път към сигурност или към разруха. От това следва, че то е предмет за изучаване, който в никакъв случай не бива да се пренебрегва. Изкуството на войната е в зависимост от пет постоянно действащи сили, които трябва да се вземат под внимание при оценките за условията на бойното поле. Те са: — Моралният закон — Небето — Земята — Пълководецът — Редът и дисциплината. Моралният закон кара народа да бъде всецяло предан на своя владетел и да го следва, независимо от риска за живота и без страх от опасността. Небето е израз на нощта и деня, студа и жегата, времето и сезоните. Земята включва разстоянията — близки и далечни, заплахите и сигурността, откритите пространства и тесните проходи; вероятностите за живот и смърт. Пълководецът олицетворява добродетелите на мъдростта, искреността, великодушието, мъжеството и точността. Под ред и дисциплина следва да се разбира устройството на войската в подходящи подразделения, подреждането на командирите по сан, поддържането на пътища, по които обозите да достигат до армията и контролът върху военните разходи. С тези пет условия следва да се съобразява всеки военачалник. Който ги познава, ще бъде победител. Който не ги познава, ще претърпи поражение." What is this?You are reading an article written by a citizen of eRepublik, an immersive multiplayer strategy game based on real life countries. Create your own character and help your country achieve its glory while establishing yourself as a war hero, renowned publisher or finance guru.


text: Снимка: БГНЕС Книга, в която са публикувани спомените на последния шофьор на Хитлер - Ерих Кемпка, разказва как той е запалил трупа на бившия диктатор, след като се е самоубил. Разказите му, които излизат в книга днес, са опит да се разсеят всички митове, че Хитлер е успял да преживее войната, посочва британският таблоид "Дейли мейл". Кемпка си спомня, че е видял за последен път Хитлер на 29 април 1945 г., и въпреки че го познавал от 13 години, не си е давал сметка, че се готви да се самоубие. На втория ден, след като съветските войски се приближили към бункера му, разположен в центъра на Берлин, Кемпка получил позвъняване от един от помощниците на Хитлер - Ото Гюнше, който поискал от него да се сдобие спешно с 200 литра бензин. В момента, в който пристигнал на мястото, където се укривал Хитлер, Гюнше заявил пред Кемпка, че диктаторът се е застрелял, а неговата любима Ева Браун е отровена. Тогава именно Кемпка разбрал за какво му е необходим толкова много бензин - Хитлер настоял тялото му да бъде изгорено. Двата трупа били извадени от бункера и залети с бензин, а самият Кемпка запалил парче плат с "кибрит, който поисках от Гьобелс, за да запаля телата им", казва той пред изданието. Впоследствие, останките на Хитлер и Браун били погребани близо до бункера. Ерих Кемпка е роден през 1910 г. и произхожда от семейство на полски имигранти. Става шофьор на Хитлер на 20 години. След приключването на войната се предава на съюзническите войски и прекарва известно време в затвора в Берхтесгаден, откъдето впоследствие е освободен през 1947 г.


text: Зелена светлина: Зеленчуци и енергия от сметище Домати, пораснали на сметище. Въобще не е случайност, а реколта със завидни качества и в голямо количество. Тя се произвежда в зоната на най-голямото сметище в Латвия - Гетлини. То е създадено през 70-те години на миналия век край столицата Рига. И по нищо не се е отличавало от повечето сметища в бившите социалистически страни. Допреди десетина години, когато обстоятелствата налагат промяна. Местните власти осъзнали, че трупането на отпадъци взема заплашителни размери. В малка страна като Латвия проблемът се усеща особено остро. Търсене на решение, което да отговаря на европейските изисквания за рециклиране и северната рационалност, довело до появата на екополигона Гетлини. Тук стандартните елементи на сметосъбирането и обработката на отпадъците са мобилизирани особено ефикасно. Сметището е скъсало със стандартните представи за сметище и съчетава качествата на електрическа централа, оранжерия и пасбище. Районът продължава да приема отпадъци. Всекидневно. Те се събират, сортират и рециклират. Онези, които са негодни за втора употреба, се складират в специални клетки за биоразлагане. Когато клетките се запълнят, в тях се поставят тръби. Те отвеждат газовете, отделяни при разлагането, до станция, където се превръщат в електрическа енергия. Равносметката: на сметището Гетлини се произвежда около 56 процента от цялата биоенергия в Латвия. Само кръжащите край Гелтлини птици издават, че в района се събират отпадъци. Иначе, вместо обичайните потискащи гледки, латвийското сметище радва окото с тучни поляни. Клетките с разлагащите се отпадъци всъщност остават закопани под повърхността. Върху тях се изсипва глина, която не позволява вътре да прониква вода и въздух. Образуват се мини-планини, върху които се трупа пръст и се засажда трева. Самата тя се превръща в идеална паша за цели стада овце, тъй като през топлите месеци пасищата се отдават под наем именно с такава цел. Равносметка номер две: Гетлини предлага и прясно мляко. Лабораторните изследвания показват, че то е с високо качество и не съдържа никакви вредни вещества. Гордостта на сметището, обаче, е оранжерия с площ от 3 625 квадратни метра. Годишно там се произвеждат 150 тона оранжеви домати. Отскоро се отглеждат ягоди и петунии. В оранжерията е забранено изоплзването на химикали. За борба с вредителите се разчита на естествени субстанции, а опрашването се случва благодарение на френски пчели. Равносметка номер три: Гетлини все повече прилича на картина от бъдещето, в което човешкият разум все пак е взел връх.


text: Цветана Манева шашна Сашо Диков 04.01.2014 19.24 Цветана Манева успя да омае Сашо Диков буксвално за няколко минути. Докато взимаше интервю от нея, водещият не откъсваше очи и я гледаше с неприкрито възхищение. Дори и на прага на 70-те години, актрисата явно е запазила силното си излъчване, защото в един момент Сашо Диков забрави въпроса си, унесен в това, което Цветана Манева говори. Наложи се тя да го прекъсне: "Ало, Сашо! Все едно те гледам във филм”, сепна се водещият. “Нямам представа как са минали тези 70 години. Колко неща минаха, страшно бързо. Затова и е непростимо, когато живеем глупаво”, признава в изключително откровена изповед актрисата Цветана Манева малко преди да навърши 70 години. “Не умеем да ценим другия и да признаваме неговите достижения. Нито изпитваме респект, нито се радваме, задейства се завистта, която е лоша енергия и не води до нищо”, твърди Цветана Манева в предаването на Сашо Диков. Тя споделя и за отношенията си с мъжете: “Имам слабост към мъжете, а и ги цена достатъчно и повечето ми приятели са мъже. Те имат респект към мен и не смеят да ми посегнат. Но и аз не съм за посягане, все пак подстъпът към мен трябва да е съвършено различен. Аз ще дам знак, ако някой ми хареса и тогава се вдига бариерата”, казва актрисата. Като в кино – изповед Цветана Манева говори и за секса: “За мен сексът не е въпрос на идеални части и съразмерности на тялото. Сексът си е едно неистово влечение. Когато се получи между двама души, е идеално, но не е задължително да се обичат. Влечението е въпрос на химия.” Цветана Манева призна, че е изпитвала много пъти разочарования заради любовта: “Изоставяла съм, мъже са ме изоставяли, тежко ми е било, но за нищо не съм се молила. Много пъти съм била неразбрана, защото ценя личното си пространство, свободата. Едно нещо научих, че страдаме от последствията на собствените си действия”, твърди актрисата и разкрива, че напоследък си мисли за края, опитвайки се да научи сама себе си да не изпитва болка от загубата на близки хора: “Най-прелестно е, че не знаем кога ще си отидем, това ми носи спокойствие”, казва Цветана Манева./БЛИЦ Днес+


text: Ритуалът МАГИЯ ЗА ПАРИ се прави при пълнолуние! Ходжа Хасан Беркант използва силата на луната при заклинанието при магия за пари Едва ли има човек, който някога не е проявявал интерес към луната. Всички видове магии и ритуали, с които човечеството се е сблъсквало са свързани именно с луната, или по-скоро с пълнолунието. От векове насам, много просветени ходжи са знаели, че при пълнолуние може да се задействат силите на така наречената магия за пари и богатство. Ходжа Хасан Беркант прави такъв ритуал само когато някои желае да привлече пари към себе си. По време на пълнолунието, магията за пари се прави като се изчитат някои стари арабски текстове а след това Ходжата прави муска, която да носи богатство. Магията за пари е сложен и дълъг ритуал, но когато луната е пълна, молитвите се изпълняват с огромна сила. Беркант използва и Свещения Коран при направата на муските си за пари. Днес все по-често хората искат бързо и безпроблемно да се отърват от паричните си проблеми. За тях Ходжата изчаква пълнолунието, за да може да проведе ритуала си. Чрез муската, която съдържа магията за пари, вие можете да се освободите от тежестта на дълговете си затрудненията, които ви преследват. Има и достъпни магии за пари, които всеки може да направи. Някои от тях действат, други са само символични и целят отключването на съзнанието ни, за да можем да възприемем правилно евентуалното идване на парите. Защото много хора просто се заключват за парите – поради възпитание примерно, понеже родителите им така са ги научили и без да искат, са оставили върху тях проклятие цял живот да бъдат бедни. За да отключите съзнанието си, първо трябва да преодолеете това проклятие. Най-силната от всички магии за пари е да имате идея за тяхното умножаване. Именно умножаване, а не харчене. Повечето хора визуализират парите като образ на човек, който ги харчи, а не който ги умножава. Това е ключът към имането на пари. Ако си представяте как харчите парите, нормално е да ги похарчите и утре пак да стоите без пари. Харченето не е целта на парите, макар че и то идва по един естествен път. Парите ще ви обичат, ако знаете как да ги умножавате. Визуализирайте правилно своите магии за пари! Преди да направите какъвто и да бил магически ритуал, се опитайте да си представите в какво ще вложите тези пари, за да станат те повече, за да се съхранят като количество и да ви остава и за харчене. Трябва да имате в главата си идея за бизнес, макар и малък, но този бизнес да бъде реален. Да може от два лева да направи три. От единия лев, който ви идва в повече, си представете как реинвестирате 50 стотинки, а двата лева също ги връщате в обращение. Другите 50 стотинки ги спестявате за непредвидени разходи, защото и те ще дойдат. Това е правилният начин на мислене. Всички действащи магии за пари се основават на това: че парите не отиват при онези, които имат нужда от тях, за да ги похарчат, а отиват при онези, които знаят какво да правят с парите, как да ги умножават. Затова визуализирайте реинвестирането на парите. За повече подробности, конкретни ритуали, съвети или муски, свързани с правенето на магии за пари се обърнете към ходжата Беркант долу в коментарите. Това е начинът скоро да успеете и вие да постигнете това, което другите само се опитват. А случаите от практиката на ходжата в тази област са десетки!


text: Вземат се 1-2 килограма сухи брезови дърва. Нареждат се като за огън на двора и обилно се поръсват със захар. Огънят се разпалва и щом се разгори добре, се оставя на жарава.На всеки 5 минути се хвърлят 20 семена от резене.Прави се инхлация 2-3 минути. Ако се престараят и останат повечко край огъня, могат да получат главоболие и световъртеж като след дълго гладуване.


text: Д-р Добри Хазърбасанов е завеждащ Отделението по кардиология и инвазивна кардиология в новата столична болница “Софиямед”. Д-р Добри Хазърбасанов е завеждащ Отделението по кардиология и инвазивна кардиология в новата столична болница "Софиямед". Той е специализира в най-престижните инвазивни кардиологични клиники в Германия, Франция, САЩ. Работил е в столичните Национална кардиологична болница, в "Лозенец" и в "Св. Анна" (бивша Окръжна), в екипа на доц. Божидар Финков, а зад граница - във Ванкувър (Канада) и в Лозана (Швейцария). - С каква апаратура разполага отделението по инвазивна кардиология, д-р Хазърбасанов? - Отделението по инвазивна кардиология на многопрофилната болница за активно лечение "Софиямед" разполага с най-добрия ангиографски апарат с плосък панел, а именно последната версия на Artis SEE на германския гигант "Сименс". Кардиологията пък е оборудвана с ехокардиографски апарaт Аcuson C 300 на "Сименс" и два ехокардиографа на "Филипс" от най-висок клас. В секцията по кардиостимулация се работи с най-съвременните програмери и анализатори за имплантация и проследяване на пейсмейкъри на фирмите St. Jude Medical, Biotronik и Medtronic. - Кажете кои лекари са в екипа ви, откъде ги привлякохте? - В кардиологичното отделение на болница "Софиямед" работят едни от най-висококвалифицираните инвазивни кардиолози в България. Ще посоча д-р Цеца Велкова, която е специализирала в Швейцария, Франция и САЩ и е работила в кардиологията на университетските болници "Лозенец" и "Св. Анна". - На колко тежко болни българи дневно можете да помагате? - Кардиологичното отделение разполага с 41 легла, 8 от които са в интензивния кардиологичен сектор. Капацитетът на отделението се определя основно от тези параметри и от възможността за работа в катетеризационната лаборатория, която осигурява 24-часово разположение за интервенционално лечение на миокарден инфаркт и остри коронарни синдроми. - При какви диагнози освен инфаркта модерното безкръвно лечение е спасително и пациентът много бързо се връща към нормалния си начин на живот? - При всички спешни коронарни интервенции, които се прилагат при миокарден инфаркт и нестабилна стенокардия, пациентите се възстановят веднага и се връщат към всекидневния ритъм на живот изключително бързо. След интервеционалните кардиологични процедури не e необходимо време за възстановяване и рехабилитация, защото това не са хирургични интервенции. Пациентите могат да станат и да се раздвижат веднага след процедурата и се изписват от болницата обикновено на следващия ден. Същото важи и за клапни интервенции, такива при вродени сърдечни пороци и при имплантация на кардиостимулатори. - Какво ви прави впечатление от практиката ви - кои сърдечносъдови диагнози се увеличават през последните години? - Нямам впечатление за някаква съществена промяна в сърдечносъдовата патология през последните години освен намаляването на ревматичните сърдечни пороци. В България има значително по-добро покриване на нуждите на населението от спешна инвазивна кардиологична помощ, което може да създаде впечатлението за по-често срещане на диагнози като остър коронарен синдром, нестабилна стенокардия и остър миокарден инфаркт. В целия свят съществува тенденция от около 20-30 години насам за "подмладяване" на инфаркта на миокарда, т. е. болестта се появява при по-млади хора, отколкото се е смятало за обичайно през 70-те и 80-те години на миналия век. Това може да се дължи на по-ефективното диагностициране на заболяването, както и на застрашителното увеличаване на някои от рисковите фактори за развитието му като тютюнопушене, затлъстяване и обездвижване. - Какво ще посъветвате хората- какво могат да направят сами за здравето си, за да не стигат до сърдечно заболяване? - Това е добре известната профилактика на сърдечносъдовите заболявания и е по-ефективният подход за поведение. Разбира се, заедно с доброто лечение. Основава се на контрола на рисковите фактори за развитието на сърдечносъдовите болести. А именно спиране на тютюнопушенето, редовна физическа активност, намаляване на наднорменото тегло, добро лечение на захарния диабет, диетичен и/или медикаментозен контрол на дислипидемиите, контрол на артериалната хипертония (ограничен прием на готварска сол). - Разкажете за случай от практиката ви, който ви е впечатлил? - Всеки спасен пациент след сърдечна атака и тези, на които сме помогнали да се възстановят за нормален начин на живот, са уникални и са най-голямата награда за работата ни. Удобства за пациентите Екип от професионалисти, 450 легла, 12 операционни и съвременна апаратура от последно поколение. Всичко това ще откриете в новата столична болница "Софиямед", която официално откри врати за пациенти от цяла България на 9 май т. г. А на тържествената церемония присъства здравната министърка Десислава Атанасова, която пожела на екипа на добър час от името на премиера Бойко Борисов. Сред гордостите на болницата от оборудването е ангиографът, който е в залата по инвазивна кардиология (виж по-долу). А лечебното заведение разполага още с компютърно-акселерен томограф, рентген, ядрено-магнитен резонанс, 12 ехографа, които са снабдени със специфично оборудване в зависимост от това от какви специалисти ще се използват и др. "Софиямед" работи със здравната каса, а за пациентите си е осигурила много удобства - безплатен паркинг за началото на престоя им. Без пари е и интернетът в стаите. А те са с по едно, две и три легла, със собствен санитарен възел и мека мебел според болничните изисквания. Безплатни прегледи в "Софиямед" Болница "Софиямед" ще извършва безплатни профилактични прегледи за деца. Те ще започнат на 1 юни по случай Деня на детето. Прегледите ще се правят от ендокринолог, ортопед и кардиолог в рамките на първите дни от началото на месеца. Специален кабинет ще работи в понеделник, сряда, петък и събота. Всяко дете ще бъде прегледано от тримата специалисти в избрания ден и час на посещение. "Софиямед" има сключен договор със здравната каса. Прегледите ще се извършват в Диагностично-консултативния център, разкрит на територията на болницата. Повече информация за кампанията може да се получи на телефони: 02/ 456 0000; 02/465 0001; 02/465 0002; 0895 555 444; 0895 555 442; 0895 555 443, както и на интернет страницата на лечебното заведение: www.sofiamed.com.


text: Accessibility tools Service tools Language selector Left navigation Additional tools ЕС налага временни антидъмпингови мита върху китайските слънчеви панели European Commission - IP/13/501 04/06/2013 Европейска комисия Съобщение за медиите Брюксел, 4 юни 2013 г. ЕС налага временни антидъмпингови мита върху китайските слънчеви панели Днес Европейската комисия разпространи следното изявление: „Днес Европейската комисия взе решение за налагане на временни антидъмпингови мита върху вноса на слънчеви панели, елементи и полупроводникови пластини от Китай. До това решение се стигна след сериозно и задълбочено разследване и контакти на широка основа с действащите лица на пазара. Тъй като пазарът на слънчеви панели в ЕС и техният внос са много големи, е важно това мито да не доведе до пазарни смущения. Поради това ще се използва подход на постепенно въвеждане, като до 6 август 2013 г. митото ще бъде в размер на 11,8 %. След август митото ще бъде фиксирано на равнище 47,6 %, което е равнището, необходимо за премахване на вредата, която дъмпингът причинява на европейската промишленост. Европейската комисия отново потвърждава готовността си да продължи обсъжданията с китайските износители и с Китайската търговска камара, за да бъде намерено решение в съответствие с изискванията на член 8 от основния антидъмпингов регламент, временните мита да могат да бъдат суспендирани и да се стигне до решение по пътя на преговорите. Европейската комисия потвърждава готовността си през следващите седмици, на удобна и за двете страни дата, да бъде свикан съвместният комитет ЕС—Китай, за да обсъди конструктивно всички теми на нашите търговски отношения в съответствие с нашите общи ангажименти в рамките на СТО и в духа на нашето стратегическо партньорство.“ Контекст До решението се стигна след деветмесечно разследване, започнало през септември 2012 г. (MEMO/12/647), в хода на което Комисията установи, че китайските дружества продават слънчеви панели в Европа на цена много под нормалната им пазарна стойност и така причиняват значителна вреда на производителите на слънчеви панели в ЕС. Справедливата цена на един китайски слънчев панел, продаван в Европа, би била с 88 % по-висока от цената, на която той се продава в момента. Дъмпинговият китайски износ упражняваше неправомерен ценови натиск върху пазара на ЕС, който оказа значително отрицателно влияние върху финансовите и оперативните постижения на европейските производители. Митата ще бъдат наложени на два етапа, като се започне с 11,8 % през първите два месеца и се премине към 47,6 % за срок от още четири месеца с цел да се ограничи вредата, причинявана на европейската промишленост от нелоялната търговска практика, а именно дъмпинга. Като цяло временното мито ще се прилага за срок от не повече от 6 месеца. Временните мита са много по-малки от 88-процентния дъмпинг при вноса на слънчевите панели, защото ЕС прилага т.нар. „правило за по-малкото мито“, според което мито се налага само в размера, необходим за възстановяване на равнопоставените условия на конкуренция. Освен че ще възстанови лоялната конкуренция, временното мито ще бъде и гаранция за продължаване на развитието на сектора на иновативната екологична енергия в ЕС. Комисията ще продължи с разследването и ще изслуша становищата на всички заинтересовани страни. Комисията е готова да активизира дискусиите с Китай за намиране на задоволителни алтернативни решения по пътя на преговорите. Най-късно на 5 декември ЕС ще трябва да реши дали да наложи окончателни антидъмпингови мита за срок от пет години. Пазарът за слънчеви панели В момента иновативните дружества от ЕС са изложени на непосредствена заплаха от изпадане в несъстоятелност поради нелоялната конкуренция на китайските износители, които са завзели над 80 % от пазара на ЕС и чийто производствен капацитет в момента възлиза на 150 % от световното потребление. През 2012 г. свръхкапацитетът на Китай беше почти два пъти по-голям от съвкупното търсене в ЕС. От оценката на Комисията става ясно, че налагането на временни мерки не само ще гарантира съществуващите 25 хил. работни места в производството на слънчеви панели в ЕС, но ще създаде и допълнителна заетост в сектора. В краткосрочен план може да се стигне до загуба на известен брой работни места при дружествата, монтиращи слънчеви панели. С подобряването на положението на производителите от ЕС и увеличаването на вноса от други държави обаче тези работни места могат да бъдат възстановени. Загубата на работни места при всички положения обаче ще бъде значително по-малка от 25-те хиляди работни места в производството на слънчеви панели в ЕС, които по всяка вероятност ще бъдат безвъзвратно загубени, ако не бъдат наложени мерки. Днешното решение следва да допринесе и за постигането на равнопоставени условия на конкуренция в сектора на възобновяемата енергия в Европа, който е от основно значение за постигане на целите на ЕС в сферата на възобновяемата енергия. Нелоялната търговия със слънчеви панели не е в полза на околната среда и е несъвместима с една устойчива глобална фотоволтаична промишленост. Комисията е убедена, че един пазар, допускащ дъмпингов внос, ще стане причина за закриването на местното производство и ще обезсърчи усилията на производителите от ЕС да разработват най-съвременни технологии в сектора на възобновяемата енергия. Разследването По време на разследването Комисията изчисли равнището на митото, необходимо, за да се противодейства на вредоносния ефект на дъмпинга. Следователно равнището на митото в нито един момент не е наказателно по характер — то е фиксирано на абсолютния минимум, необходим за възстановяването на равнопоставените условия на конкуренция за съответната промишленост на ЕС. Като прилага системно „правилото за по-малкото мито“ ЕС излиза извън задълженията си в рамките на СТО. В това той се отличава от други членове на СТО, като Китай и САЩ, които винаги прилагат пълното равнище на установения дъмпинг. При разследването бяха задълбочено анализирани интересите на всички заинтересовани страни. Комисията изпрати въпросници до различни заинтересовани страни, като производители износители, производители от Съюза, вносители, стопански субекти нагоре и надолу по веригата и техните представителни сдружения. Както и при всяко друго разследване, Комисията направи т.нар. „тест за интерес на Съюза“. ЕС е единственият член на СТО, който системно прилага такива тестове. Неокончателното заключение на Комисията е, че евентуалните отрицателни ефекти от мерките ще бъдат компенсирани от икономическите ползи за производителите от Съюза. Разследването ще продължи, като окончателните мерки — ако бъде взето решение за такива — ще трябва да бъдат наложени в 15-месечен срок от започването на разследването, т.е. до 5 декември 2013 г. Комисията е отворена също така за обсъждане на алтернативни форми на мерки, които биха били еквивалентни на 47-процентното мито. И разпоредбите на СТО, и законодателството на ЕС дават възможност за това под формата на ангажимент за спазване на минимален ценови праг. В момента тече и паралелно антисубсидийно разследване за същия продукт, до което се стигна след жалба, подадена от същия жалбоподател. Разследването започна на 8 ноември 2012 г. Ако се стигне до временни антсубсидийни мерки, те следва да бъдат наложени до 7 август 2013 г. Решението относно окончателните антсубсидийни мерки трябва да бъде взето през декември 2013 г. (MEMO/12/844). За повече информация MEMO/13/499: Бележки от комисаря за търговията на ЕС Карел Де Гухт във връзка с решението MEMO/13/497: Memo MEMO/13/498: Въпроси и отговори за решението на ЕС да наложи временни антидъмпингови мита върху китайските слънчеви панели Публикация на регламента в Официален вестник на ЕС MEMO/12/647: ЕС започва антидъмпингово разследване за вноса на слънчеви панели от Китай, 6 септември 2012 г. Допълнителни документи за антидъмпинговото разследване на ЕС за вноса на слънчеви панели от Китай Още информация за търговските отношения между ЕС и Китай Въпроси и отговори за антидъмпинговите процедури


text: Разположен на централно място в Район Бабак - Остров Самал, Bali Bali Beach Resort е идеално начало за Вашaта екскурзия из Давао. Оттук гостите имат лесен достъп до всичко, което този оживен град може да предложи. За тези от Вас, които търсят приключения, Самал Айленд, Ста. Ана Доместик Уарф, Магсейсей Парк са само част от местата, които са достъпни за посетители. Bali Bali Beach Resort предлага безупречно обслужване и необходимите удобства, за да удовлетвори гостите си. Хотелът предлага достъп до широк спектър от услуги като румсървиз, конферентна/банкетна зала, паркинг, сейф, 24-часово обслужване по стаите . Атмосферата на Bali Bali Beach Resort се усеща във всяка стая. На Ваше разположение са дадености като минибар, сейф в стаята, климатик, душ, стаи за непушачи. Независимо от това, дали сте фен на фитнеса или просто търсите начин да отпочинете след уморителен работен ден, в хотела ще намерите най-висококачествените съоръжения, такива като градина, частен плаж, басейн (за деца), масаж, открит басейн. С перфектното си местоположение и несравними удобства, Bali Bali Beach Resort е един чудесен избор в много отношения.


text: Бодежи в сърцето изчезнаха, след като приемах билки за високо кръвно. Бях застрашена от инфаркт на миокарда, но ми се размина. Преди година получих някаква криза – сърцебиене, бодежи в сърцето, ускорен пулс, цялото ми тяло се схвана, беше страшно. От изследванията стана ясно, че нямам проблеми с щитовидната жлеза. Но докторът в прав текст ми каза, че трябва да променя начина си на живот, защото иначе може да получа инфаркт. Не му обърнах особено внимание и продължих да работя като бясна. Когато човек е млад, не чувства умора и не си дава сметка, че леката топка в гърлото може да доведе до сериозни последствия по-късно. Точно когато се чувствах най-удовлетворена от работата си, получих втората криза. Бодежите в сърцето се засилваха. Предписаха ми лекарства, от които не се чувствах добре. Дори напротив – състоянието ми се влоши. Коренно се промених – преди се радвах на малките неща в живота – на сутрешното кафе, на разговор с приятелка и т.н. Занемарих и външния си вид, напълнях страшно много, никакви дрехи не ми ставаха. Направо не можех да се позная – от жизненото, позитивно младо момиче не беше останала следа. Държах се като празен куфар, който никога няма да бъде използван. Всичко това се промени след като започнах да пия билковата комбинация на анадолските ходжи Демир Бозан. Още в края на първия месец се почувствах значително по-добре. Усетих прилив на енергия и оптимизъм, отново започнах да гледам на живота от хубавата му страна. Нервната ми система се успокои и сънят ми се възстанови. Кожата ми засия, а само за няколко месеца изваях перфектна фигура. Кръвното ми беше нормално и когато отново отидох да се прегледам при лекаря, той много се изненада и каза, че опасността вече е отминала, но все пак да имам едно на ум и да не се претоварвам. Да внимавам какво ям и да се движа повече. Татяна Кьосева, 30 г, Бургас Лекарят: При бодежи в сърцето реагирайте веднага! Поддържането на високо кръвно създава опасност от възникването на исхемична болест на сърцето. Едни от първите признаци за нея са бодежите в сърцето. Когато ги усетите, знайте, че сте на „една крачка разстояние“ от инфаркта на миокарда или пък мозъчния инсулт. Тогава не бива да отлагате взимането на бързи мерки, казват лекарите. Една такава мярка е нормализирането на високото кръвно. Защото високото кръвно уврежда сърцето и то няма как да се възстанови, ако не се нормализира кръвното. А най-добре кръвно се оправя с билки. По-долу ще чуете от видеото как точно става това.


text: Цар (пояснение) от Уикипедия, свободната енциклопедия Цар може да се отнася до: - цар, монаршеска титла. Етимологията на титлата се свързва с титлата на римския император, наричан Цезар (Caesar). Това е най-високата титла в йерархията на владетелите.(титулът цар може да е свързан и с шумерската титла САР със значение владетел на владетелите ) - цар (шахмат), най-важната фигура в шахмата. След като царят бъде матиран, играта свършва. Той може да се движи във всички посоки, но само по едно поле. Изключение се прави само при рокадата, когато един от топовете се придвижва към царя, а царят го прескача. - Цар: Тежестта на короната, българска компютърна игра, която проби на световния пазар. Абревиатурата ЦАР може да се отнася до: |Тази пояснителна страница насочва към статии със сходни заглавия. Ако сте дошли тук чрез някаква вътрешна препратка, може да я промените така, че да сочи направо към подходящата статия.


text: Ползите от спорта „Лекарите трябва да започнат да изписват в рецептите на пациентите си занимания със спорт и повече движение”- това са новите препоръки за физически упражнения при диабет тип 2! Редовният спорт или физическите упражнения подобряват контрола на глюкозата в кръвта и могат да повлиаят положително освен на диабет тип 2, така и на липидите, артериалното налягане и сърдечносъдовите проблеми. Ползите от редовната физическа активност се реализират чрез дълготрайно подобряване на действието на инсулина в мускулите. Това се постига както с продължителни циклични натоварвания като ходене, бягане и колоездене, така и с упражнения със съпротивление като вдигане на тежести. Необходимо е физическите упражнения да са ежедневни, поне по 30 мин. От изключителна важност е редовността на спортните занимания, тъй като натоварвания само през почивните дни или с прекъсване по-дълго от 48 часа не е препоръчително. Важно е спорта да е част от всекидневието, а препоръките не важат само хората с диабет, а за всички. Всеки ден е желателно да се изминават 5км, като ползата е по-голяма при по-бързо ходене, равнява се на приблизително 10 000 крачки. Може да се използва уреда педометър, т. нар. брояч на крачки. Установено е, че хората, които го използват увеличават физическата си активност с над 20%. Препоръките са съобразени с факта, че голяма част от хората с диабет тип 2 са възрастни, имат повишено телесно тегло, както и ставни и сърдечно-съдови проблеми. Гледането на телевизия и стоенето пред компютъра трябва да се ограничат за сметка на работа в градината, разходка с децата или кучето, тези занимания, както и всекидневното ходене пеша, плуването, умереното натоварване с гирички, танците и градинската работа помагат на здравето и подобряват тонуса и настроението. Походите в планината или в градските паркове, са много подходящ и приятен начин за физическа активност. Разнообразието във физическите упражнения също помага, тъй като еднотипното натоварване доскучава и отказва хората. Важно е да се натоварват различни мускулни групи и по различен начин. Оставете колата, опитайте да ходите повече пеша. Заседналият начин на живот е вреден за здравето, затова превърнете редовното движение в навик, така както си миете всеки ден зъбите. Настоявайте лекуващия лекар да определи подходящ за възрастта ви и придружаващите диабета заболявания двигателен режим, а не само да ви предпише поредната рецепта с лекарства. И не забравяйте, спортът не е извинение за преяждане с мазни и калорични храни... |Tweet| Станислав Илиев (Финдо) Спортен инструктор За контакт: firstname.lastname@example.org diabetnews.bg 2013 Публикациите в този сайт не са предназначени за диагностика, лечение, предотвратяване на диабет или друго заболяване. Материалите са предназначени за информационни цели и не заменят или отменят съветите, предоставени от вашия лекар или друг медицински специалист. Вие не трябва да използвате информацията, съдържаща се тук, за диагностика или лечение на здравен проблем или заболяване, също и предписване на лекарства. Copyright © 2013 ”Sparkling Development Group” ltd. всички права запазени « Назад към всички публикации


text: Това е примерен образец за молба за постъпване на работа, която трябва да попълните и представите пред съответния работодател. Подобни молби не се изискват във всяка фирма, но са често изисквани от работодателите. Хубаво е да сте подготвени и да имате вече изготвена молба. Примерна молба можете да изтеглите от тук – Download


text: Наближава краят на срока. И понеже децата няма да имат срочни оценки в бележниците, все трябва някак да се отбележи трудът им през първата половина на годината. На родителите ще изпратя страхотното писмо на Роси, а децата ще получат по-приятната част от равносметката за 1 срок - грамоти. Исках да има грамота по всеки предмет, но трябваше да добавя още 2-3, за да има за всяко дете. gramoti _Pavlova шаблони


text: Продукти: 1 ч.ч. ориз 1/2 или 1 ч.ч. зеленчуци по избор 1/2 ч.ч. пасирани домати 2 с.л. зехтин 20 гр. кр. масло 2 с.л. заквасена или готварска сметана 1 малка глава стар лук,може и праз 2 скил. чесън или 2 стръка пресен сол,подправки на вкус Оризът се изплаква под течаща вода да му се отдели брашното. Лукът и чесънът се нарязват на ситно,останалите зеленчуци -както ви харесва. В дълбок тиган загрявате зехтина и маслото,и в тях задушавате лука и чесъна. Следват зеленчуците,да се позапържат и те,независимо дали са сурови или замразени. Добавяте ориза,пържи се,докато стане прозрачен. Прибавяте пасираните домати,горещ зеленчуков ,месен бульон или гореща вода-3 ч.ч.Посолявате и оставяте да къкри на слаб огън под капак,като периодично разбърквате. Когато оризът поеме 3/4 от водата,добавяте сметаната,бъркате още 1-2 минути,прибавяте подправките,които ви харесват и оттегляте съда от котлона. Веднага сервирате,преди оризът да е попил всичката течност. Може да поръсите с настъргано краве сирене,пармезан, моцарела или др. сирене. Винаги ,когато съм правила ориз,съм изчаквала да поеме цялата течност. Но от предаването на Лидия по Фиеста ТВ взаимствах този начин на приготвяне.И както казва тя - "Вие може да чакате за ризото,но то не трябва да ви чака,трябва да се сервира и консумира веднага"! Ето още един вариант - с маслини,домати,праз,но без сметана: И още един - с грах,царевица,червена чушка,без сметана :


text: Специалистите нефролози от бургаската болница са отказали да извършат преглед на арестант, стана ясно по време на съдебно заседание по дело за двойно убийство. В съдебната зала бе представено писмо, според което медиците са изразили нежелание не само да бъдат вещи лица по назначени от магистратите експертизи, но и да консултират и извършат прегледи на лица, изпратени от институцията. Така близо два месеца в Бургас не се е намерил специалист, който да каже откъде идват бъбречните болежки на 35-годишният Иван Симов, обвинен за екзекуцията на мъж и жена - Тодорка Калпаклиева и Стоян Вълчев. От МБАЛ-Бургас отказаха коментар с обяснението, че управителят на здравното заведение е в отпуск. Все пак съдебният състав, с председател Стефан Стойков, прие ново определение, според което Иван Симов да бъде отведен на преглед при лекар, без да се конкретизира точно какъв, във връзка с оплакване от бъбречни болки. Той трябва да бъде отведен и при стоматолог. При частичните си обяснения Симов каза, че е бит по време на разпит и е загубил зъб. Самоделка, направена от кормилната ос на военна кола, с настандарнта пружина и пирон вместо ударник - така описа оръжието, което е виждал у Симови един от свидетелите - Антоний Средков. Пищовът използвал най-вече бащата на Иван -Кръстьо, който около 2 години и половина вардел язовир, стопанисват от Средков. Кръстьо Симов твърдял, че оръжието е изработено от сина му Иван. След конфликт между тях, работодателят дори пуснал жалба до полицията с молба оръжието да бъде иззето, тъй като се страхувал Симови да не го използват срещу него. Според експерти Тодорка и Стоян са убити с ловна пушка или самоделно оръжие, което стреля с ловни патрони. Въпреки многобройните претъсвания оръжието на двойното убийство от преди 2 години не бе намерено. Тодорка бе намерена с огнестрелна рана в главата в автомобил, паркиран в двора на семейната вила в м. Бадемите край Рудник. Стоян пък бе открит в местност на около 300 метра от къщата. Убиецът е стрелял в тила на жертвата, която е била просната по очи на земята. Делото срещу Иван Симов ще продължи на 24 октомври. До тогава се очаква по него да има и съдебно-медицинска експертиза за състоянието на подсъдимия.


text: Какво представлява бракът според Библията? Въпрос: Какво представлява бракът според Библията? Отговор: Трудно е да отговорим на този въпрос, защото Библията никъде не заявява изрично от кой момент нататък Бог счита една двойка за женени. Има три широко разпространени възгледа: 1) Бог счита двама души за женени само когато имат граждански брак. 2) Бог счита двама души за женени когато те са минали през някаква официална брачна церемония. 3) Бог счита двама души за женени в момента когато бракът се консумира със сексуален акт. Ще разгледаме всеки един от трите възгледа и ще видим какви са силните и слабите им страни. 1) Бог счита двама души за женени само когато имат сключен граждански брак. Подкрепата от Писанието, която се дава на този възглед, се състои обикновено от стиховете, които препоръчват покорство пред държавната власт (Римляни 13:1-7; 1 Петрово 2:17). Аргументът е, че ако държавата изисква да се състави някакъв документ преди да признае брака, тогава двойката трябва да се подложи на процедурата, която се изисква от държавата. Наистина е правилно от библейска гледна точка двама души да се подчинят на държавата, стига изискванията да не противоречат на Божието Слово и да са основателни. Римляни 13:1-2 ни казва: „Всеки човек да се подчинява на властите, които са над него; защото няма власт, която да не е от Бога, и колкото власти има, те са определени от Бога. Затова който се противи на властта, противи се на Божията наредба; а които се противят, ще навлекат осъждане на себе си.” Има някои слабости и потенциални проблеми в този възглед. Първо, имало е бракове преди да са били организирани държави. Хиляди години хората са се женили без такова нещо като граждански брак. Второ, дори и днес има някои страни, които нямат държавно признаване на брака, и/или никакви законни изисквания за брак. Трето, има някои държави, които поставят небиблейски изисквания към брака, преди да го признаят за законен. Например, има страни, които изискват сватбата да се проведе в католическа църква, според католическите учения и церемонията да се извърши от католически свещеник. Очевидно е, че за тези хора, които имат твърдо несъгласие с католическата църква и нейното разбиране на брака като тайнство, ще бъде небиблейско да се подчинят и да се оженят в католическа църква. 2) Бог счита двама души за женени, когато те са преминали през някаква официална брачна церемония. Подобно на съществуващият в много страни обичай, при който бащата дава своята дъщеря на сватбата, някои тълкуватели разбират, че Бог води Ева при Адам (Битие 2:22), когато Бог е изпълнил първата брачна „церемония.” В Йоан 2 глава Исус присъстваше на брачна церемония. Исус нямаше да посети това събитие, ако Той не одобряваше това, което се случва. Неговото присъствие на брачна церемония по никакъв начин не показва, че Бог изисква такава, но най-категорично показва, че брачната церемония е приемлива пред Божиите очи. Почти всяко общество в историята на човечеството е имало някакъв вид официална брачна церемония. Във всяко общество има събитие, действие, завет или заявление, което се признава като декларация, че един мъж и една жена са женени. 3) Бог счита двама души за женени в момента, когато бракът е консумиран със сексуален акт. Има хора, които твърдят, че ако мъж и жена имат секс, тогава Бог ги счита за женени. Този възглед не се основава на Библията. Основата за този аргумент е фактът, че сексуалният акт между съпруг и съпруга е максималното изпълнение на принципа „една плът” (Битие 2:24; Матей 19:5; Ефесяни 5:31). В този смисъл, сексуалният акт е последният „печат” върху брачния завет. Обаче, ако двама души са законно и церемониално женени, но по някаква причина не могат да осъществят полов акт, те пак се считат за женени. Не е библейско да считаме за женени двама души, които са имали полов акт – но които не са спазили никакви други аспекти от брачен завет. Стихове като 1 Коринтяни 7:2 показват, че сексът преди брака е разврат. Ако сексуалният акт прави двама души женени, той не може да се приема за неморален, тъй като двойката ще се счита за женена в момента, когато влиза в сексуални отношения. Няма абсолютно никакво основание неженени хора да имат секс и след това да се обявят за женени и да твърдят съответно, че всички бъдещи сексуални взаимоотношения са морални и богоугодни. И така, какво представлява бракът според Библията? Изглежда, че трябва да се спазват следните принципи: 1) Докато изискванията са основателни и не са срещу Библията, една двойка трябва да търси признание от държавата, каквото и да е то. 2) Двама души трябва да следват обществените и семейните обичаи, които обикновено се използват, за да признаят една двойка за „официално женена”. 3) Ако е възможно, двойката трябва да консумира брака също и сексуално, като изпълни физическия аспект на принципа „една плът”. Какво се случва, ако един или повече от тези принципи не са изпълнени? Тази двойка все още ли се счита за женена пред Божиите очи? В края на краищата, въпросът е между двамата души и Бог. Бог познава техните сърца (1 Йоаново 3:20). Бог знае разликата между истински брачен завет и опита да се оправдае сексуалния разврат. Върнете се обратно на основната българска страница Какво представлява бракът според Библията?


text: На сайта на НАП е публикувана данъчна декларация по чл.61н от Закона за местните данъци и такси за облагане с патентен данък. Данъчна декларация по чл. 61н от ЗМДТ за облагане с патентен данък Декларацията се подава на основание чл. 61н от Закона за местните данъци и такси (ЗМДТ) от физически лица, включително еднолични търговци, извършващи дейности, доходите от които се облагат с патентен данък.Кога подавате декларация 1. Когато декларирате обстоятелства, свързани с определянето на патентен данък. Дължите този вид данък, ако отговаряте едновременно на следните условия: p извършвате дейност/и, посочена/и в приложение No 4 на ЗМДТ; p оборотът Ви за предходната година не превишава 50 000 лв.; p не сте регистриран по ЗДДС, с изключение на регистрация за вътреобщностно придобиване по чл. 99 и чл. 100, ал. 2 от същия закон. 2. Когато през течение на годината се променят обстоятелствата, въз основа на които сте определили патентния данък. При подаване на декларация за обстоятелства, свързани с определянето на данъка, или за промени в обстоятелствата, попълнете съответните данни в част ІV от декларацията и таблиците към нея. 3. Когато през течение на годината прекратите дейност, за доходите от която се дължи патентен данък. В този случай попълнете част V от декларацията. 4. Когато следва да преминете към облагане по общия ред на ЗДДФЛ, на основание чл. 61и, ал. 1 и 2 от ЗМДТ. В този случай попълнете част VІ от декларацията. В част І посочете вида на декларацията, като в съответното квадратче към т. 1, 2, 3 или 4 впишете „Х”. В част ІІ посочете адрес за кореспонденция само ако се различава от постоянния Ви адрес. Когато адресът за кореспонденция съвпада с постоянния адрес, в съответното квадратче впишете „Х”. Част ІІІ се попълва само ако декларацията се подава чрез упълномощено лице. При липса на достатъчно място за описване на обстоятелствата, свързани с определянето на данъка в таблиците към Част ІV от декларацията, приложете списък с допълнителни редове към съответната таблица. Как подавате декларацията Декларацията можете да подадете: p лично или чрез упълномощено лице; p по пощата с обратна разписка. Къде подавате декларацията Декларацията се подава в: 1. общината, на територията на която се намира обектът, в който се извършва патентната дейност; 2. общината, където е постоянният адрес на физическото лице, включително едноличния търговец – когато дейността не се извършва в обект или не се извършва от постоянно място; 3. общината, където е постоянният адрес на пълномощника, когато декларацията се подава от пълномощник на чуждестранно физическо лице; 4. Столична община - извън случаите по т. 1, 2 и 3. Какви са сроковете за подаване на декларацията 1. За обстоятелства, свързани с определянето на данъка: p до 31 януари на годината, за която се подава декларация p непосредствено преди започване на дейността, когато дейността започва след 31 януари. 2. За всички промени в обстоятелствата, включително при прекратяване на патентна дейност - в 7-дневен срок от настъпването на обстоятелствата. 3. За преминаване към облагане по общия ред – в срок до края на месеца, следващ месеца, през който са възникнали обстоятелствата по чл. 61и, ал. 1 и 2 от ЗМДТ. Ако подадете декларацията до 31 януари на текущата година и в същия срок заплатите пълния размер на патентния данък, определен съгласно декларираните обстоятелства, ползвате отстъпка 5 на сто. Какво трябва да имате предвид при изчисляването на данъка 1. Когато започвате или прекратявате дейност през течение на годината (с изключение на дейностите „средства за подслон и места за настаняване с не повече от 20 стаи” и „заведения за хранене и развлечения”), данъкът се определя пропорционално на броя на тримесечията на извършване на дейността, включително тримесечието на започване или прекратяване на дейността. 2. Когато в рамките на една патентна дейност (с изключение на дейностите „средства за подслон и места за настаняване с не повече от 20 стаи” и „заведения за хранене и развлечения”) през течение на годината се промени обстоятелство във връзка с определяне размера на данъка, размерът на данъка до края на годината, включително за тримесечието на промяната, се определя на базата на размера на данъка, определен съобразно промените в обстоятелствата. 3. Когато в рамките на една от патентните дейности „средства за подслон и места за настаняване с не повече от 20 стаи” и „заведения за хранене и развлечения” през течение на годината се промени обстоятелство, което води до определяне на патентния данък в по-висок размер, за данъчната година се дължи по-високият размер на данъка, определен съобразно промените в обстоятелствата. Какви данъчни облекчения можете да ползвате При облагане с патентен данък можете да ползвате данъчни облекчения в следната поредност: 1. Физически лица, включително еднолични търговци, с 50 и с над 50 на сто намалена работоспособност, определена с влязло в сила решение на компетентен орган, ползват намаление на патентния данък в размер 50 на сто, ако извършват дейността лично и не наемат работници за тази дейност през цялата данъчна година; 2. Физически лица, включително еднолични търговци, които извършват с личен труд през цялата данъчна година два или три вида патентна дейност, заплащат патентния данък само за тази дейност, за която определеният данък e с най-висок размер. За ползване на облекчението е необходимо дейностите да се извършват с «личен труд», т.е. без да се наемат работници. Облекчението не се прилага при извършване на повече от три дейности, както и при извършване на следните дейности: „услуги с атрактивен характер”, „обучение на водачи на моторни превозни средства”, „услуги „Пътна помощ” на пътни превозни средства” и „услуги със земеделска и горска техника”. 3. Физически лица, включително еднолични търговци, които са пенсионери, извършват дейността лично и не наемат работници през цялата данъчна година, заплащат 50 на сто от определения патентен данък за следните дейности: дърводелски услуги; шивашки, кожарски, кожухарски и плетачни услуги; обущарски и шапкарски услуги; металообработващи услуги; бръснарски и фризьорски услуги, ветеринарно-фризьорски услуги; машинописни и/или копирни услуги; козметични услуги, поставяне на татуировки; маникюр, педикюр; часовникарски услуги; тапицерски услуги; ремонт на електро- и водопроводни инсталации; стъкларски услуги; поддържане и ремонт на битова техника, уреди, аудио-визуални уреди, климатици, ремонт на музикални инструменти; фотографски услуги; санитарни възли, наети под аренда; ключарски услуги, ремонт на брави, поправка на чанти, книговезки услуги, ремонт на шевни машини; ремонт на чадъри, ремонт и зареждане на запалки, ремонт на велосипеди, коминочистачни услуги; продажба на вестници, списания, българска и преводна литература; 4. Лицата, които използват работно място за обучение на чираци по смисъла на Закона за занаятите, заплащат 50 на сто от определения патентен данък за съответното работно място, ако извършват някоя от следните дейности: бръснарски и фризьорски услуги, ветеринарно-фризьорски услуги; козметични услуги, поставяне на татуировки; маникюр, педикюр. Намалението се ползва, при условие че към декларацията е приложено копие от удостоверението за вписване в регистъра на чираците, издадено от съответната регионална занаятчийска камара. Какви са сроковете за внасяне на патентия данък Изчисленият от Вас данък се заплаща в следните срокове: 1. за първо тримесечие – до 31 януари ; 2. за второ тримесечие – до 30 април ; 3. за трето тримесечие – до 31 юли ; 4. за четвърто тримесечие – до 31 октомври. Когато възникне задължение за внасяне на данъка през течение на годината, дължимата част за текущото тримесечие се внася в 7-дневен срок от датата на подаване на декларацията. Къде се внася патентния данък Патентният данък се внася в приход на: 1. общината, на територията на която се намира обектът, в който се извършва патентната дейност 2. общината, където е постоянният адрес на физическото лице, включително едноличния търговец – когато дейността не се извършва в обект или не се извършва от постоянно място 3. общината, където е постоянният адрес на пълномощника, когато декларацията се подава от пълномощник на чуждестранно физическо лице 4. Столична община - извън случаите по т. 1, 2 и 3. Какви санкции се налагат ако не се подаде декларация за патентен данък в срок! 1. До 500 лв. глоба за физическите лица или имуществена санкция за едноличните търговци – за подаване на декларацията след законоустановения срок; 2. До 1000 лв. глоба за физическите лица или имуществена санкция за едноличните търговци – за непосочване или невярно посочване на данни или обстоятелства, водещи до определяне на данъка в по-малък размер или до освобождаване от данък. Благодарение на : http://www.finance-assets.info/index.php?option=com_content&view=article&id=66&Itemid=12


text: Встъпление Counter-Strike е позната на много хора по света. След първоначалното пускане на Half-life, мод обществото се зае със задачата да разработи няколко чудесни модификации за него. Една от тях беше изключително ранната версия на популярния Counter-Strike. Модът е първоначално създаден от Jess Cliffe, който по това време е бил запален член на общността по правене на модове. Развитието на Counter Strike нараства с 10 000 посещения в първите две седмици, след като е пусната бета версията. Става ясно, че това е началото на нещо голямо. Интересът към играта расте и Valve назначава Jess Cliffe във Valve software, за да развие Counter Strike и да се издигне до по – високи нива... В миналото и сега Днес играта Counter Strike е все още много популярна в Steam. Тя привлича от 60 000 до 85 000 играчи по всяко време на деня, което я прави втората най – играна игра в Steam след Counter Strike: Source, нейният наследник. От първото пускане на играта през юни 1999, нейната популярност се е увеличавала постепенно до това ниво, отстъпвайки единствено на своя Source вариант. Колкото до версията на Counter Strike 1.5, тя се е играела чрез мрежата WON, доста архаична система. При излизането на Steam, основната система за доставка през Септември 2003, Counter-Strike е обновен към версията, която играете днес - 1.6. Начин на игра CS 1.6 е игра, в която Терористи се бият срещу Контра Терористи. Битката се провежда в рундове, които продължават от около 2 до 5 минути. Тези два отбора са вкарани в карта с някаква цел, която те трябва да изпълнят, както и да елиминират противоположния отбор. Има 3 основни официални типа карти, като двете най – често срещани са "demolition" (унищожаване) (de_dust, de_dust2, de_aztec), и карти Counter Strike – освобождаване на заложниците (cs_assault, cs_militia, cs_office). Също така има и VIP карти, където един играч е VIP и неговият отбор трябва да го защитава, докато не стигне определена дестинация. Всеки рунд започва с появяване на двата отбора на точно определени места от картата. Обикновено има "freeze time", по време на което играчите не могат да се движат, а купуват оръжията, които ще използват за рунда. След това започва битката, изпълнявайки и целите. Терористите се опитват да заложат бомби на местата, обозначени на картата за тази цел, а Контра-Терористите се стремят да обезвредят експлозивите, както и да елиминират всички терористи. На картите със заложници, терористите обикновено се появяват близо до заложниците, за да ги охраняват, а контрите трябва да проникнат в тила на противника, да вземат заложниците и да ги ескортират до "зоната за спасяване", която е близо до мястото им на появяване. Ако играч бъде убит по време на рунда, той остава мъртъв, докато рунда не свърши и не започне друг. Докато е мъртъв, играчът може да следи как се развива хода на играта. Точки се присъждат при достигане на целта или при убиване на всички играчи от противоположния отбор. На табло в играта се записват резултатите от победите на отборите, както и се води статистика за броя на вашите убийства и смърт. Хардуерът Оръжията, с които разполагате, са много добре балансирани и оптимизирани. Има богат избор, така че ще можете да намерите по нещо за всяка ситуация. Има различни пистолети (USP, glock17, and desert eagle), пушки (12 gauge and automatic), леки картечници (MP5, UMP, and Mac10), винтовки (M4a1, Ak47, Bull pup, Galil, Famas and Arctic Warfare Magnum), тежки картечници (Para), както и множество аксесоари (Kevlar + helmet, night vision, flashbangs, explosive grenades, smoke grenades, riot shield and defusal kits). Позволени са ви 1 винтовка/SMG или MG, 1 пистолет, 2 заслепяващи гранати и 1 НЕ и дим граната. Другите аксесоари могат да бъдат закупени без ограничения. Карти и Култура Добила огромна популярност за по–малко от 10 години, Counter-Strike се превърна в една от предпочитаните онлайн игри. Поддръжката на модовете е страхотна, с огромен набор от потребителски модели / скинове / текстури и карти. Оригиналните карти са страхотни и са оценени толкова високо, че са подобрени и пуснати в Counter Strike: Source. Някои от най–добрите са de_dust 1 и 2, cs_office, de_aztec, de_inferno, cs_assault и cs_italy. Играта, както можете да предположите, се използва и за професионални цели и се поддържа от някои от най–големите лиги, включително Cyberathlete Professional League (CPL). Да гледаш тези играчи е невероятно и малцина от нас могат да се конкурират с тях, но все пак CS е игра, която всички могат да си набавят и да се забавляват със свои приятели. В днешно време тя тръгва на почти всички компютри и чрез нея ще се сдобиете с опит и ще опознаете една от многото качествени игри, направени от Valve Software.


text: София : 16° Българската банкова система е една от най-защитените. Това е категоричното мнение на премиера Сергей Станишев, с което той започна специалната пресконференция в Гранитната зала на Министерски съвет. Депозитите на гражданите в момента са гарантирани до 20 хиляди евро, но ще бъде предложена промяна в Закона сумата да бъде увеличена до 50 000 евро В брифинга участват още вицепремиерът Ивайло Калфин, финансовият министър Пламен Орешарски и подуправителят на БНБ Румен Симеонов. Премиерът увери, че българската банкова система в момента е стабилна и нито една от банките не изпитва и не е сигнализирала за системни затруднения и рискове. „Ние сме готови за всички предпазни мерки както правителството, така и БНБ. Имаме готовност да застанем зад всяка финансова институция", подчерта Станишев. Той припомни, че депозитите на гражданите в момента са гарантирани до 20 хиляди евро, но ще бъде предложена промяна в Закона сумата да бъде увеличена до 50 000 евро, според общо взетото решението в ЕС. Като цяло капиталовата адекватност в момента на банковата системата е много над изискванията - 14.6 пункта, за сравнение със средата на 2007 година, когато е била под 14%, подчерта премиерът. „За това има причина, това не е случайно - това е резултатът от целенасочената финансова политика на правителството и на БНБ", допълни Сергей Станишев. Той коментира още, че медийна или обществена истерия могат да предизвикат трус в сектора, но правителството е готово да предприеме в защита мерки. „Важно е цялостното консолидиране в банковият сектор", каза Станишев и отново посочи, че българското правителство няма да допусне срив. Според мен ситуацията при сегашната криза в света потвърждава, че сме водили правилна финансова политика. Резервът от 11 милиарда лева ни дава възможност за реакции", каза още Станишев. Румен Симеонов, подуправител на БНБ, категорично заяви, че за разлика от много други пазари, българският кредитен пазар функционира и най-голямата защита на българските граждани е функционирането на системата. Той коментира, че „много правителства лансираха какви ли не защити и че се създава хаос с това наддаване на защита." Не функционират онези банки - т.нар. международни активни банки с експозиции отвъд океана, посочи Симеонов и изтъкна, че българските банки нямат такива експозиции, че дейността им не е извън страната, а на нашия пазар. „Българските банки продължават да финансират населението и фирмите за техните нужди," посочи Румен Симеонов. Вицепремиерът Ивайло Калфин изтъкна значението на внесения от правителството в парламента антиинфлационен пакет. Целта е да се поддържа по-високо равнище на резервите, за да се гарантира стабилността на страната. По отношение на равнището на инфлацията Калфин каза, че би трябвало да е по-ниско и съобщи, че това, което правителството допълнително смята да направи е да цели по-голям бюджетен излишък. „Надяваме се на 3.5% от БВП излишък за тази година, а следващата година също да е над 3%, съобщиха от правителството. Това е свързано с ограничаването на публичните разходи, поясни Ивайло Калфин. Той съобщи още, че антиинфлационният пакет съдържа мерки, насочени към хората с ниски доходи, за да бъдат компенсиране за поскъпването на енергийния ресурс. Всички останали разходи правителството ще ограничава. Финансовият министър Пламен Орешарски поясни, че България ще приложи общото решение на финансовите министри на ЕС за защитата на депозитите, не толкова че има такава нужда у нас, колкото от солидарност. „Няма да прибягваме към увеличаване на вноските от банките, за да не се оскъпява допълнително кредитният ресурс", каза Орешарски и допълни, че мярката е от солидарност и за да се даде повече спокойствие на гражданите. Няма да се увеличават минималните задължителни резерви на банките. Не смятаме на този етап да променяме изискванията за минималните задължителни резерви на банките, казаха още министърът на финансите. Премиерът Сергей Станишев категорично заяви, че правителството има много възможности да предприеме действия във връзка с финансовата криза, но в момента не е необходимо. Хората трябва да са спокойни за своите пари и своето бъдеще, категоричен бе той. Няма основания да се смята, че икономическият растеж в България ще се срине, убеден е премиерът. Той поясни, че растежът на БВП може да се забави и посочи, че очаква и ще бъде заложен в бюджета за догодина икономически растеж над 5%. По въпроса за отражението на кризата върху икономическия растеж Станишев припомни, че за първата половина на тази година имаме над 7% растеж, и че такъв БВП не сме имали от години. Реалната икономика се развива и се вливат преки чуждестранни инвестиции, изтъкна още премиерът и посочи, че по предварителни данни притокът е 2.8 милиарда евро. Следващата седмица правителството ще покани на среща управителя на БНБ и банкови експерти от неправителствения сектор, от БАН, от Асоциацията на Търговските банки за неформален съвет, който периодично ще обсъжда проблемите, съобщи още Станишев. Той е категоричен, че сега не се налагат никакви специални мерки.


text: Паисий Хилендарски - Родоначалник на българският национализъм Следваща страница ---> Проявил се към края на XVIII век в интелектуалния и политически живот на Европа, национализмът се явява като общоевропейско културно и политическо движение, насочено към разкриване на националната самоличност, към нови социални структури и дори към нови форми на търговски и културни контакти между отделните райони, нации и държави. Това означава, че раждането на нациите – въпрос още нерешен напълно в световната историография - трябва да се възприема като политически, социален и културен процес, а създадените национални държави – като социално-етнически организми, които олицетворяват идеята за политическо единство и независимост. В областта на политическото действие идеите на национализма съчетават по-ранните схващания за необходимостта от създаване на единна централизирана национална държава с идеите за народен суверенитет и национална идентичност. Политическата доктрина на национализма провъзгласява, че всяка нация, веднъж изявила се като отделна етническа единица, има право на собствено, в смисъл на независимо, управление. Главната цел на политическия национализъм е постигането на политическо признание за дадена нация или държава и на нейните “естествени” граници. Обикновено това се свързва с представата, че границите на държавата трябва да съвпадат с етническите граници на преобладаващата народност, със стремежа към създаване на самостоятелна национална държава. Идеите на национализма не се ограничават с въпроса за географските граници на държавата, а включват и тези за политическите институции, историята, езика, културата, обичаите, самосъзнанието, за тяхното утвърждаване и защита. На Балканите процесът на поява на новите идеи и на тяхното разпространение се ускорява от просветения патриотичен елит на християнските народи в балканските провинции на Османската империя и диаспората. Новите идеи се разпространяват сред ограничени кръгове от населението чрез книгите и училищата, а сред народните маси се предават чрез словото. Сред народа тези идеи се разпространяват от местните духовници и просветители, които стоят все още близо до народа по своя мироглед, култура и начин на живот. От новите идеи те възприемат само онова, което служи на националната кауза, и го приспособяват към особеностите на страната и народа. Това дава възможност на населението да осъзнае своя историческа съдба, позволява да се създаде единство на възгледите чрез свързване наново с миналото, но с поглед към бъдещето и освен това да се издигне народното съзнание до степен на колективно чувство за единство на принадлежащите към една нация хора, за единност на тяхната територия, език, култура и национални интереси, като отчетливо се открояват и различията между балканските народи, които така преоткриват своя историческа и национална самобитност. В българската история процесът на проявата на новите идеи и на тяхното разпространение в основни линии съвпада с възрожденската епоха. Епохата на Българското възраждане обхваща сравнително малък, но изпълнен с динамика и прогрес период в българското национално развитие. Той се характеризира с прехода от Средновековието към Новото време – на първо място с трансформацията на феодалните обществено-икономически отношения на територията на Османската империя в капиталистически и появата и развитието на българската буржоазия. Промените в културно-духовната област намират най-ярък израз в този период в едно могъщо движение за българска светска просвета. Наред с това духовното възраждане се проявява в продължителна борба срещу гръцката духовна власт за национална еманципация. В съдържанието на възрожденската епоха се включват също така и продължителните борби за политическо освобождение. Историческият път на българското развитие в тези векове (XVIII-XIX век) намира своята опорна точка в една съвкупност от фактори с най-разнообразна специфика (икономически, политически, битови, културно-духовни, демографски и др.), които най-общо довеждат до “революция” в мисленето на възрожденския българин. Революция, която извежда на преден план национализма като обществено-политическо и културно-духовно явление. Хронологично това явление съвпада с общоевропейския процес на развитие на идеята за свободната нация. Българският възрожденски национализъм е с многостранни проявления във възрожденската история, стои в основата на всички процеси и събития, протичащи в българското общество: борбата за новобългарска просвета и култура, църковно-националното движение за независима църква и революционноосвободителната национална борба за политическо освобождение от властта на Османската империя. В революционноосвободителното национално движение се развива най-силно и последователно идеята за държавността, която обединява българския народ и насочва усилията му в една посока – борбата за национално освобождение. То със своите програмни документи, методи и средства за политическа борба като краен резултат от своята дейност допринася за освобождението на България от чуждата духовна и политическа власт. Българският възрожденски политически национализъм може да бъде определен като: “устойчива система от специфични ценности, идеали, исторически стремежи, осъзнати и рационално осмислени от личността или определена група хора, обединени от съзнанието за еднакво национална принадлежност, като начин на нейното активно и основателно обосноваване и отстояване, както и воля за това. Като идеология национализмът отстоява идеята за националната идентичност, националното единство, националният суверенитет, развива съзнанието за свободата и независимостта на отечеството, утвърждава върховенството на националната идея”. Националната идея надмогва местни, социални, икономически и културни различия и обединява всички социални групи и съсловия в една по-голяма и висша общност. Такова е политическото верую на българските възрожденци, посветили живота си на българската кауза. Пръв сред тях е Паисий Хилендарски, авторът на “История славянобългарска”. На фона на общото развитие в неканоничната книжнина и на идейния й заряд “Историята” на Паисий изпъква със заложените в нея качествено нови идейни насоки. Следваща страница ---> * Този материал не е създаден от нас. Взет е от друг източник и се използва с некомерсиална, учебна цел.


text: Свръхфлуидност Свръхфлуидност е особено състояние на веществото (термодинамична фаза), възникващо при понижение на температурата до абсолютната нула, при което то придобива свойството да протича през тесни процепи и капиляри без триене. До неотдавна свръхфлуидност беше известна само при течния хелий, но напоследък е открита и при други системи: в разредени атомни бозе-кондензати, твърд хелий.


text: От 1 януари 2012 г. обявяването на финансовите отчети в търговския регистър се осъществява чрез нов, нарочен образец на заявление, а именнно Заявление за обявяване на годишни финансови отчети – Г2. Преди тази дата обявявяването на отчетите ставаше чрез Заявление за обявяване на актове – Г1. Понастоящем чрез Заявление за обявяване на актове – Г1 се обявяват всички подлежащи на обявяване актове, различни от финансови отчети. Крайният срок за заявяване и представяне за обявяване в търговския регистър е (чл. 40, ал. 1, т. 1 от Закона за счетоводството): - до 31 май – за едноличните търговци, чиито годишни финансови отчети подлежат на задължителен независим финансов одит (виж и чл. 40, ал. 8 от ЗСч.); - до 30 юни - за дружествата с ограничена отговорност; - до 31 юли – за всички други търговци по смисъла на Търговския закон. Заявлението за обявяване на годишни финансови отчети – Г2 е достъпно за ползване в „Апис-Процедури” в PDF-формат, като позволява попълване и разпечатване, а така също и в специфичния PF3-формат, който дава възможност за попълване, запазване, редактиране и разпечатване, което се осъществява през системата Апис.